कुछ दिनों पहले ‘हिंदुत्व वार्ता’ नाम के फेसबुक पेज द्वारा ‘लव जिहाद’ के नाम पर करीब 100 लोगों की फेसबुक प्रोफाइल को वायरल किया गया था। इस लिस्ट में कोलकाता के एक कपल का नाम भी शामिल था। इस कपल को अब जान से मारने की धमकियां मिल रही हैं। कोलकाता पुलिस के पास इस मामले में एक शिकायत दर्ज कराई गई है। कोलकाता के इस जोड़े ने अपनी शिकायत में बताया है कि लिस्ट के वायरल होने के बाद से ही उन्हें कुछ लोग डरा रहे हैं और सोशल मीडिया के माध्यम से भी उन्हें परेशान किया जा रहा है। कपल ने शिकायत में बताया, ‘हमें कुछ लोगों के ग्रुप द्वारा निशाना बनाया जा रहा है। हमें जान से मारने की धमकियां मिल रही हैं। हम जानते हैं कि हमें नुकसान पहुंचाया जा सकता है और धर्म के नाम पर नफरत फैलाई जा रही है। आईपीसी के तहत धर्म के नाम पर नफरत फैलाना अपराध होता है। इसलिए हम विनती करते हैं कि इस तरह की गतिविधी पर आप जल्द और कड़े कदम लें।’ कोलकाता पुलिस के वरिष्ठ अधिकारी ने बताया, ‘एक शिकायत हमें मिली है। हम मामले की जांच कर रहे हैं।’